Rekordgetal diensleweringbetogings in 2018Bande word buite die munisipale kantoor in Ventersdorp gebrand (28 Augustus 2017). Foto: Molaole Montsho/ANA Municipal IQ het Woensdag bekend gemaak dat Suid-Afrika sedert Januarie al ŉ allemintige 144 protesaksies teen swak dienslewering of ŉ gebrek aan dienslewering beleef het. Die provinsie wat die ergste onder dié betogings deurgeloop het, is die Oos-Kaap en in die tweede plek Gauteng. Daar was ook ŉ geringe toename in die aantal protesaksies in die Wes-Kaap en die Vrystaat. Karen Heese, ekonoom by Municipal IQ, het gesê die protesaksie-voetspoor kan ál duideliker oor ŉ verskeidenheid gemeenskappe gesien word, van stede tot landelike gebiede. Volgens Heese sluit die lys griewe van betogers ŉ toenemende eis vir behuising en werksgeleenthede asook basiese dienste en beter regering in klein munisipaliteite in. Kevin Allan, besturende direkteur van Municipal IQ, het gesê sedert 30 Junie vanjaar is Mpumalanga die provinsie waar die minste betogings plaasgevind het (3%). In die derde plek, ná die Oos-Kaap en Gauteng, volg die Wes-Kaap met 15%, KwaZulu-Natal met 14%, Noordwes met 9%, Noord-Kaap met 6% en Limpopo met 5%. Allan het bygevoeg dat protesoptogte die afgelope paar jaar ook meer gewelddadig geword het. “Diensleweringsoptogte het ŉ daaglikse gebeurtenis in Suid-Afrikaners se lewe geword met ŉ ontstellende toename in gewelddadige konfrontasies tussen betogers en die polisie. Sodoende gaan die geleentheid vir gemeenskappe om opbouend met munisipaliteite ooreen te kom oor hul griewe verlore.” Hy meen munisipaliteite moet werk maak daarvan om te verseker dat kanale vir dié kommunikasie toeganklik en relevant bly. Municipal IQ is ŉ webgebaseerde data-en-intelligensiediens wat inligting oor diensleweringsbetogings teen munisipaliteite insamel deur sy “Hotspots Monitor”-hulpmiddel.